Ego Robertus, Dei gratia Cabilonensis episcopus, notum facio omnibus futuris et presentibus, quod Guichardus de Sala, veniens ante nos apud Trenorcium, anno Domini M C XC VII, dedit et guerpivit Deo et sancte Marie et monachis de Firmitate quicquid habebat in Argenchia des Graunnam en Lai versus Bragni, et versus Firmitatem in bosco, et in plano, sicut in cartis eorum nostro sigillo munitis continetur. Hujus rei testes : Galterius de Loise archidiaconus, Falco de Mulmanda, Bernardus Cautus archipresbyter Trenorcii, Hugo Caisels. Hoc autem laudeverunt et concesserunt pacemque de se ac suis tenere promiserunt Jocerannus et Dalmacius de Sala in presentia nostra, et Guillelmi comitis Cabilonis apud Giliacum ipso Guichardo presente. Testes : Symon de Ver, Radulfus de Buxi, Guillelmus de Tilia, Landricus de Roser, Petrus de Luvigne. Hoc etiam laudaverunt uxores et filii Joceranni et Dalmacii, apud Nantum, in presentia nostra, Elizabeth uxor Joceranni, et filii ejus Jacobus et Galterius; et Maria uxor Dalmacii et filius ejus Guichardus. Non enim amplius filios habebant qui loqui aut intelligere possent. Hujus laudationis testes sunt Bernardus Cautus archipresbyter, Hugo Tortumcollum capellanus, Hugo Caisels, Jocerannus de Nantum, Bartholdus de Genestei, Martinus prepositus. Addidit quoque predictus Guichardus huic dono quendam mansum apud Montiniacum quem tenebant homines cognomento de Lariia, et unum pratum ad Mereuges, et guerpivit omnes calumnias, sive justas, sive injustas, quas adversus Firmitatem eo tempore movebat. Monachi vero concesserunt ei et uxori ejus tamen in vita eorum hoc quod habebant apud Loiam a Guidone de Dalmaire. Post mortem, vero eorum remota omni occasione ad monachos revertetur. Hec omnia laudavit uxor predicti Guichardi Helta nomine, que fuit filia Guilemi Buce, in presentia nostra, apud Buxi. Testes : Guillelmus capellanus de Buxi, Falco de Milmanda, Hugo Caisels, Vitalis de Buxi.